MONITOR EXTERN 3/2007

                   1. Lucrările Consiliului European de la Bruxelles 

                   În perioada 8-9 martie a.c., la Bruxelles au avut loc lucrările Consiliului European, principalul subiect de dezbatere fiind politica energetică a Uniunii Europene, inclusiv utilizarea ei ca instrument pentru controlul schimbărilor climatice. A fost stabilit un plan de acţiune care să includă măsuri pentru atingerea obiectivelor principale subscrise politicii europene în domeniul energiei, precum şi adoptarea unor obiective ambiţioase care să confirme rolul promotor al UE în protejarea climatică globală. 

                   De asemenea, au fost evaluate căile de acţiune pentru consolidarea pieţei interne şi creşterea competitivităţii internaţionale a Uniunii Europene, prin atingerea obiectivelor strategiei de la Lisabona de creştere economică şi de creare de noi locuri de muncă. Au fost avute în vedere o serie de direcţii de acţiune privind revizuirea pieţei interne, asigurarea investiţiilor în cercetare şi dezvoltare, dezvoltarea potenţialului antreprenorial în sectoare economice cheie şi al IMM-urilor. Tot în contextul prevederilor strategiei de la Lisabona, se intenţionează evaluarea perspectivei de creare a unui model social european, fiind nevoie de o decizie politică pentru recunoaşterea necesităţii consolidării unui corp comun de valori sociale europene. Declaraţia pe care Uniunea Europeană o pregăteşte pentru cea de-a 50-a aniversare a Tratatului de la Roma, care va avea loc la 25 martie, va cuprinde o referire la modelul social european.

                   Pe agenda summit-ului au mai figurat aspecte ce ţin de agenda internaţională de actualitate, în principal relaţia transatlantică în perspectiva summit-ului UE - SUA, care va avea loc la 30 aprilie a.c., precum şi Declaraţia privind valorile şi obiectivele UE, conţinutul şi structura documentului care urmează să fie adoptată la reuniunea informală a şefilor de stat sau de guvern de la Berlin, de la 25 martie a.c. 

                   Potrivit declaraţiei finale a summit-ului, sursele de energie regenerabilă trebuie să asigure, în mod obligatoriu, 20% din consumul energetic al Uniunii Europene, până în anul 2020. Compromisul promovat de preşedinţia germană a UE este flexibil în privinţa contribuţiei celor 27 de state membre la obiectivul pan-european referitor la energia regenerabilă, precum cea solară, eoliană şi hidroelectrică. Propunerile au urmărit să atragă sprijinul unor state dependente de energia nucleară, cum este cazul Franţei, sau cea pe bază de cărbune, precum Polonia, dar şi al unor state mici cum sunt Cipru şi Malta. "Trebuie stabilite obiective naţionale diferenţiate, pentru dezvoltarea surselor de energie regenerabilă, adecvate punctelor de pornire diferite", se precizează în declaraţie. 

                   Cancelarul german, Angela Merkel, a apreciat acordul final privind strategia pe termen lung a Uniunii referitoare la energie şi schimbările climatice, fapt care permite exercitarea de presiuni asupra Statelor Unite şi a naţiunilor emergente, pentru combaterea încălzirii globale. 

                   Liderii celor 27 de state membre s-au angajat să reducă emisiile de gaze poluante cu 20%, până în anul 2020, iar procentul ar putea ajunge la 30%, dacă alte naţiuni vor lua măsuri similare. Acordul mai prevede utilizarea biocombustibililor în proporţie de minim 10%, până în acelaşi an, în condiţii de eficienţă a costurilor. Pentru a crea un compromis între statele pro şi contra energiei nucleare, în acord se menţionează contribuţia acestei forme de energie la siguranţa livrărilor de energie şi la reducerea emisiilor de dioxid de carbon, dar şi necesitatea asigurării securităţii nucleare. 

                   Pe de altă parte, câteva state membre al UE au solicitat să primească asigurări că limitele lor financiare şi alte circumstanţe speciale vor fi luate în considerare în atingerea acestor obiective. "Strategia ne va permite să demonstrăm comunităţii internaţionale că Europa joacă un rol de pionierat", a declarat A. Merkel. Cancelarul german a mai precizat că energia nucleară nu este o formă de energie regenerabilă, dar poate contribui la micşorarea emisiilor de dioxid de carbon. 

                   Energia regenerabilă reprezintă în prezent sub 7% din totalul energetic al UE, iar blocul comunitar nu reuşeşte să respecte obiectivele referitoare la dezvoltarea formelor de energie nepoluantă şi să reducă emisiile de dioxid de carbon. 

                   Şefii de state şi guverne nu au reuşit să ajungă la un acord cu privire la caracterul coercitiv al obiectivului general, cea mai controversată problemă din cadrul summit-ului. Unele state, cum ar fi Franţa, Finlanda sau Polonia, s-au declarat pregătite să se alăture obiectivului european mediu de 20% (faţă de circa 7 procente în prezent), dar au cerut ca viitoarea repartiţie între state să ţină cont de specificităţile lor energetice. "Pe baza obiectivului general, obiectivele naţionale specifice vor fi elaborate cu deplina implicare a statelor membre, cu grijă pentru o repartiţie corectă şi adecvată, ţinând cont de diferitele puncte de plecare naţionale, printre care nivelul energiilor regenerabile şi paleta energetică", se subliniază în acordul final. 

                   „Liderii europeni au dovedit, după discuţii lungi, aprinse, dar constructive, că UE are capacitatea de a acţiona şi de a se angaja pentru obiective importante şi foarte ambiţioase”, a declarat A. Merkel. „Fără o decizie de acest fel, negocierea unui protocol post-Kyoto, care se încheie în anul 2012, ar fi avut şanse minime, condiţia pentru un asemenea proces fiind ca forul comunitar să fie motorul”, a concluzionat Cancelarul german.

*

                   Secretarul general al Organizaţiei Naţiunilor Unite, Ban Ki-moon, a salutat acordul privind combaterea schimbărilor climaterice convenit de şefii de stat şi de guvern din statele membre ale Uniuni Europene, spunând că acesta anticipează o cooperare la nivel mondial în vederea reducerii emisiilor de gaze cu efect de seră. ''Secretarul general salută decizia responsabililor Uniunii Europene de a stabili obiective pentru o mai bună utilizare a energiilor. Decizia Uniunii Europene ne poate ajuta să punem la punct un sistem energetic durabil.(...) Liderii europeni oferă stimulentul pentru dezvoltarea de noi tehnologii pe care lumea întreagă, dar în special statele dezvoltate, trebuie să le utilizeze pentru a-şi asigura necesarul energetic şi pentru a răspunde, în acelaşi timp, problemei schimbărilor climaterice'', a declarat Ban Ki-moon.

                   2. Negocieri privind statutul provinciei Kosovo

                   La 10 martie a.c., la Viena, a avut loc ultima reuniune a liderilor sârbi şi reprezentanţilor albanezilor din Kosovo, destinată discuţiilor pe tema planului revizuit al acestuia referitor la viitorul statut al provinciei Kosovo. 

                   Oficialii sârbi şi albanezi nu au reuşit să cadă de acord asupra textului referitor la viitorul statut al provinciei Kosovo, propus de mediatorul ONU Martti Ahtisaari.

                   Delegaţia sârbă a respins planul emisarului ONU, considerând că acesta va duce la o “independenţă inacceptabilă a provinciei din sudul Serbiei, considerată leagănul culturii sârbeşti şi a cărei suprafaţă reprezintă 15% din teritoriul ţării”. Reprezentanţii Serbiei resping total propunerea mediatorului de a asigura o suveranitate extinsă provinciei Kosovo, sub supraveghere internaţională, în timp ce albanezii din regiune au solicitat independenţa acestei provincii din sudul Serbiei, populată în proporţie de 90% de etnici albanezi. "Regret să spun că nu a existat o disponibilitate a părţilor de a renunţa la poziţiile lor anterioare", a declarat M. Ahtisaari. "Nu mai am nici o îndoială că nu există nici o posibilitate de reconciliere a poziţiilor celor două părţi. Posibilităţile de negociere au fost epuizate. Au avut loc 17 sesiui de discuţii directe şi alte 26 de misiuni de lucru la Belgrad şi Priştina”, a adăugat el. 

                   "Serbia îşi păstrează angajamentul de a negocia o soluţie de compromis", a declarat preşedintele sârb Boris Tadici, la încheierea reuniunii. Premierul sârb, Voislav Koştuniţa, a criticat, în planul Ahtisaari, "încălcarea brutală a Cartei Naţiunilor Unite”. “Se doreşte amputarea a 15% din suprafaţa teritoriului sârbesc. Documentul lui M. Ahtisaari nu se sprijină pe observaţiile celor două părţi, ci doar pe poziţia reprezentanţilor de la Priştina", a afirmat el. 

                   Planul elaborat de emisarul ONU a propus o suveranitate extinsă a provinciei Kosovo, sub supraveghere internaţională, condusă de Uniunea Europeană. Se mai stipulează faptul că provincia Kosovo va putea adera la organizaţiile internaţionale, va putea vota o Constituţie proprie, va putea avea un drapel şi un imn naţional. De asemenea, unele oraşe sârbeşti vor avea dreptul la un anumit grad de autonomie, iar locurile cu moştenire culturală şi religioasă vor beneficia de o protecţie deosebită. În acelaşi timp, populaţia sârbă refugiată (circa 100.000 de persoane) va avea dreaptul să se întoarcă în Kosovo. 

                   Noua regiune Kosovo se va dota, potrivit planului lui M. Ahtisaari, cu un departament de securitate profesionist, multietnic şi democratic, cu o poliţie unificată şi o armată restrânsă, formată din 2.500 de militari. Cu toate acestea, impunerea legii şi menţinerea ordinii publice va fi încredinţată tot unei forţe internaţionale, iar cei 17.000 de militari NATO prezenţi în teritoriu din anul 1999 vor rămâne în regiune, cel puţin într-o primă perioadă. 

                   Comisarul european pentru extindere, Olli Rehn, a declarat că va continua să susţină propunerile din planul elaborate de M. Ahtisaari, în pofida eşecului negocierilor. De asemenea, Consiliul de Securitate al Naţiunilor Unite urmează să analizeze şi să definească viitorul statut al provinciei sârbe Kosovo, după eşecul ultimei runde de negocieri între liderii sârbi şi reprezentanţii albanezilor din regiune. Dosarul se va întoarce, la sfârşitul lunii martie, la ONU, iar Consiliul de Securitate va decide soarta acestei regiuni separatiste din fosta Iugoslavie, care nu şi-a câştigat încă independenţa, aşa cum au făcut Macedonia, în 1991, sau Muntenegru, în 2006. 

*

                   NATO va rămâne în Kosovo şi după definirea noului statul al provinciei, a declarat Secretarul general al Alianţei Nord-Atlantice. "Aliaţii din cadrul NATO susţin propunerile trimisului special al ONU, iar militarii din cadrul KFOR (Misiunea Alianţei Nord-Atlantice în Kosovo) vor rămâne în provincie pentru a proteja toţi cetăţenii", a precizat Jaap de Hoop Scheffer, după o reuniune cu preşedintele sârb Boris Tadici. 

                   Preşedintele sârb a declarat, la rândul său, să securitatea provinciei este de o importanţă vitală pentru rezultatul negocierilor privind viitorul statut al Kosovo. "Trebuie să prevină în mod corespunzător orice incident în Kosovo", a precizat el. "Ne aşteptăm ca NATO şi KFOR să îşi folosească autoritatea şi efectivele pentru a asigura o securitate absolută populaţiei sârbe din Kosovo în perioada următoare", a adăugat B. Tadici. 

                   Jaap de Hoop Scheffer nu a precizat însă cât timp vor rămâne trupele NATO în această provincie, după definirea noului statut. 

                   3. Puncte de vedere privind proiectul de amplasare a scutului american antirachetă

                   Secretarul general al NATO, Jaap de Hoop Scheffer, a avertizat că Alianţa riscă să fie divizată în cazul scutului american antirachetă, deoarece sistemul nu protejează toate statele europene de eventualele rachete balistice iraniene. Oficialii NATO susţin că programul iniţiat de Statele Unite va proteja aproape întreaga Europă, dar şi nu şi ţările din sud-estul continentului unde va fi nevoie de amplasarea unui sistem cu rază mai scurtă de acţiune din cauza distanţei reduse faţă de Iran. "Atunci când vine vorba de apărarea antirachetă, nu se poate vorbi de liga Întâi şi liga Secundă în cadrul NATO. În ceea ce mă priveşte, principiul de bază este indivizibilitatea securităţii", a declarat înaltul oficial NATO. 

                   O serie de state europene şi-au exprimat rezervele în privinţa amplasării scutului american antirachetă din cauza reacţiei Rusiei, preşedintele francez Jacques Chirac avertizând că iniţiativa SUA riscă să genereze din nou tensiunile din timpul războiului rece. 

                   O serie de oficiali NATO au afirmat însă că state din sudul şi sud-estul Europei, precum Italia, Turcia şi Grecia ar putea beneficia de protecţia asigurată de scutul antirachetă care ar putea fi amplasat în Polonia şi Cehia până la începutul deceniului viitor. Jaap de Hoop Scheffer a sugerat că proiectul american ar putea fi suplimentat de o serie de planuri derulate de NATO în prezent privind amplasarea unui sistem de apărare antirachetă până în anul 2010. "Înregistrăm progrese privind dezvoltarea unor sistemelor care să asigure protecţie în special a trupelor dislocate şi mai puţin a oraşelor şi a anumitor teritorii. Ar putea exista o legătură între cele două sisteme la un moment dat", a precizat Secretarul general NATO.

                   Preşedintele francez Jacques Chirac a apreciat că proiectul american de instalare a unui scut antirachetă, care nemulţumeşte Rusia, riscă să recreeze "noi falii de diviziune în Europa". "Trebuie să fim foarte atenţi pentru a nu favoriza întoarcerea la o ordine mondială depăşită. Acest proiect ridică numeroase semne de întrebare la care va trebui să reflectăm înainte de a răspunde", a declarat el. 

                   Potrivit experţilor, Rusia este îngrijorată de proiectul de instalare a unor echipamente antirachetă americane în Cehia şi în Polonia, dar SUA afirmă că amplasarea acestora nu vizează Rusia, ci vizează eventuale ameninţări din Orientul Mijlociu. 

                   Rusia a avertizat fostele state sovietice din Caucaz să nu permită amplasarea pe teritoriul lor a unor componente ale controversatului scut american antirachetă, se arată într-un comunicat al Ministerului de Externe de la Moscova. Purtătorul de cuvânt al Ministerului rus de Externe, Mihail Kaminin, a declarat că relaţiile cu Rusia se vor deteriora dacă ţările din Caucaz vor găzdui scutul antirachetă al Statelor Unite. 

                   Missile Defense Agency, structura care coordonează proiectul American, a anunţat că SUA ar fi interesate de amplasarea unui radar într-unul din statele din Caucaz, în cadrul scutului său antirachetă. Generalul american Henry Obering a precizat că “un radar al Statelor Unite în această zonă ar fi folositor, dar nu esenţial”, dar nu a precizat ce ţară are în vedere. 

                   4. Conferinţa internaţională privind Irakul

                   Potrivit experţilor internaţionali, Conferinţa internaţională despre Irak, organizată la 10 martie a.c., la Bagdad, are meritul de a exista, dar nu reprezintă decât un pas timid pe calea cooperării internaţionale pentru rezolvarea crizei irakiene. 

                   Ambasadorii Statelor Unite, Iranului şi Siriei, alături de cei ai statelor membre ale Consiliului de Securitate ONU, ţărilor vecine Irakului şi puterilor regionale, Arabia Saudită, Turcia, Iordania, Kuweit, Egipt şi Bahrain, au căutat o soluţie pentru stoparea violenţelor din Irak. Conferinţa  a fost organizată de premierul irakian Nuri al-Maliki, care s-a opus mult timp organizării unei asemenea reuniuni, dar care s-a recunoscut depăşit de violenţele din ţară. 

                   Sirienii au fost acuzaţi de Statele Unite că favorizează pătrunderea combatanţilor străini sunniţi în Irak, în timp ce Iranul şiit a fost acuzat că furnizează armament, materiale, logistică şi adăpost miliţiilor şiite. "Le vom cere ţărilor vecine să nu se mai amestece în treburile irakiene şi să exercite presiuni asupra grupărilor armate cu care au legături, pentru ca acestea să-şi înceteze violenţele", a precizat Sami al-Askari, consilier al premierului irakian. „Politica americană în Irak alimentează dezintegrarea ţării răvăşită de război, a afirmat ambasadorul Siriei, Sami Khiyami, care încurajează mai degrabă SUA să creeze un climat de înţelegere între Occident şi ţările arabe”. Sami Khiyami a acuzat SUA că „se folosesc de o politică care încurajează diviziunile etnice, xenofobia regională şi balcanizarea extremă a Orientului Mijlociu”. 

                   La rândul său, noul comandant american al Forţei multinaţionale din Irak, David Petraeus, a recunoscut că "nu există o soluţie militară la problema din Irak, în lipsa unei soluţii politice”. Potrivit experţilor, la patru ani după ocuparea Irakului, Statele Unite sunt incapabile să pună capăt violenţelor, în pofida faptului că au desfăşurat în zonă 141.000 de militari. Violenţele au provocat moartea a 34.000 de irakieni, în 2006, potrivit statisticilor Organizaţiei Naţiunilor Unite.

                   Retragerea prematură sau pripită a contingentului american din Irak ar putea avea consecinţe imprevizibile atât pentru SUA, cât şi pentru stabilitatea şi securitatea în întregul Orient Mijlociu, a afirmat şeful diplomaţiei irakiene, Hoshyar Zebari. Forţele irakiene nu sunt deocamdată capabile să preia integral sarcinile privind asigurarea securităţii în ţară, a argumentat ministrul de externe irakian, indicând că probleme în domeniul securităţii există atât în unele provincii din centrul Irakului, cât şi la Bagdad. H. Zebari a adăugat că „nimeni în Irak nu se pronunţă pentru o prezenţă pe termen nedefinit a trupelor străine pe teritoriul unui stat suveran. Cu timpul, forţele coaliţiei internaţionale vor trebui să plece acasă”. Şeful executivului de la Bagdad le-a adresat un apel statelor din regiune şi puterilor mondiale la ''un dialog paşnic pentru soluţionarea disputelor legate de chestiuni internaţionale, regionale sau interregionale'' şi şi-a exprimat dorinţa de a vedea ''o poziţie regională şi internaţională unită în sprijinirea poporului irakian, fără deosebire de confesiune, regiune sau etnie''.

                   Ambasadorul american în Irak, Zalmay Khalilzad, a solicitat ţărilor vecine cu Irakul să nu mai permită infiltrarea de combatanţi şi de arme în această ţară. ''Niciuna dintre ţările reprezentate la această masă rotundă nu ar avea de câştigat de pe urma unui Irak dezintegrat. Din contră, toţi ar avea de suferit'', a avertizat reprezentantul SUA.

                   În cadrul conferinţei s-a decis crearea unei comisii tehnice pe probleme de securitate. Pe lângă alte decizii vizând găsirea unei soluţii pentru oprirea violenţelor în Irak, participanţii la conferinţă au luat hotărârea de a crea şi o comisie pentru problemele refugiaţilor, care să acorde ajutor persoanelor ce s-au văzut silite să părăsească teritoriul irakian din cauza condiţiilor de securitate. Participanţii la lucrări au convenit, de asemenea, asupra convocării unei noi întâlniri internaţionale, la nivel de miniştri de externe din ţările vecine Irakului, detaliile legate de organizarea acestei reuniuni urmând să fie puse la punct de guvernul irakian.

                   Reprezentantul Iranului la conferinţă, Abbas Araghtchi, a respins, ideea potrivit căreia ţara sa ar alimenta violenţele din Irak, acuzând de acest lucru SUA, care întârzie să-şi retragă trupele de pe teritoriul irakian. „Dacă forţele internaţionale stabilesc un calendar al retragerii din Irak, acest lucru va ajuta la rezolvarea problemelor legate de violenţă”, a declarat A. Araghtchi. De asemenea, ministrul-adjunct iranian a condamnat atacurile împotriva reuniunilor şi edificiilor religioase, la câteva zile după dublul atentat sinucigaş îndreptat împotriva pelerinilor şiiţi la Hilla, la sud de Bagdad, atentat ce s-a soldat cu 117 morţi. ''Iranul doreşte să contribuie la reinstaurarea păcii şi stabilităţii în Irak'', a conchis reprezentantul acestei ţări.

                   Conferinţa internaţională privind Irakul constituie ''un pas util către stabilitate în ţară, dar irakienii trebuie să aibă un rol decisiv în soluţionarea conflictului”, a precizat Ministerul rus de Externe. 

                   Reprezentanţii Consiliului de Securitate al Naţiunilor Unite a acceptat în principiu desfiinţarea Comisiei de Monitorizare, Verificare şi Inspecţie a armamentului irakian (UNMOVIC), fără însă a stabili modalităţile de păstrare a bazei de date a organismului ONU. Ambasadorul Africii de Sud la ONU, Dumisani Kumalo, actualul preşedinte al Consiliul de Securitate, a declarat că Statele Unite, Marea Britanie şi Irakul pregătesc un proiect de rezoluţie care va stabili încheierea activităţii comisiei însărcinate cu depistarea şi distrugerea armamentului neconvenţional irakian. "Există un consens în Consiliul de Securitate că mandatul UNMOVIC trebuie încheiat. Consiliul va dezbate modalităţile de păstrare a datelor şi specialiştilor care au lucrat în ultimii patru ani la distrugerea armelor neconvenţionale", a precizat D. Kumalo. 

                   Inspectorii UNMOVIC nu au primit permisiunea Statelor Unite de a reveni în Irak după intervenţia militară din martie 2003. Experţii ONU s-au retras din Irak cu puţin timp înainte de începerea războiului, iar de atunci au lucrat la crearea unei baze de date despre arsenalul irakian. 

*

                   Explozia produsă recent în strada Al-Mutanabbi din Bagdad, care poartă numele celebrului poet şi filosof arab din Evul Mediu, a provocat mânie şi durere în rândurile intelectualilor irakieni. Sute de reprezentanţi ai intelectualităţii irakiene s-au adunat lângă ruinele cafenelei „Shahbender” pentru a-şi exprima protestul faţă de „atentatul mârşav împotriva marii culturi irakiene”. Potrivit mass-media arabe, Al-Mutanabbi reprezintă simbolul statului irakian unitar, unde nu există separarea între kurzi, şiiţi şi suniţi şi este strada slujitorilor culturii, literaţilor şi a iubitorilor de carte - a tuturor celor care contribuie la energia intelectuală a poporului irakian. 

                   Explozia, soldată cu moartea şi rănirea a peste 300 de irakieni, n-a fost singulară înaintea deschiderii Conferinţei internaţionale pentru securitate în Irak. Atacul din Al-Mutanabbi a fost urmată de tragedia de la Hila, localitate situată la 100 de kilometri de capitala irakiană, unde teroriştii au pătruns în mijlocul pelerinilor care se îndreptau spre sfintele locuri din Najaf. Au murit 120 de pelerini, iar 190 au fost răniţi. 

                   Pe arena internă a Irakului a apărut o nouă organizaţie extremistă, care se revendică drept „Statul islamic Irak”. Combatanţii acţionează la nivelul întregii ţări, ceea ce a dus la presupunerile că aceasta ar avea legătură cu reţeaua Al-Qaeda. 

                   Analistul arab, Hashim Hassan, consideră că SUA au pierdut orice răbdare faţă de premierul irakian Nouri al-Maliki. Potrivit acestuia, SUA ar intenţiona să debarce actualul guvern irakian, legat strâns cu Iranul şi cu unităţile înarmate şiite, singurele care controlează în prezent situaţia din ţară. Pentru postul de viitor prim-ministru este avansată candidatura lui Ayad Allawi (liberal-prooccidental), care până în februarie 2005 a condus guvernul irakian de tranziţie. Un asemenea curs al evenimentelor ar însemna, de fapt, că Administraţia de la Washington îşi recunoaşte indirect eşecul mult trâmbiţatului plan de securitate pentru Irak, pentru realizarea căruia SUA au decis suplimentarea trupelor din această ţară. 

                   5. Palestina - Israel, o şansă imensă

                   «Ar putea ignora Secretarul de stat al SUA, Condoleezza Rice, opiniile sau sfaturile generalului Ollar Suleyman, sau ale prinţului Bandar Bin Sultan cu privire la ceea ce SUA ar trebui să facă şi, mai mult chiar, ceea ce ar trebui să se facă în Orientul Mijlociu? Cei doi sunt şeful serviciilor se​crete egiptene şi şeful Consiliului de Securitate Naţională din Arabia Saudită. Generalul Ollar Suleyman este responsabilul arab care a discutat cel mai mult cu toate facţiunile palestiniene, fiind un neobosit mediator între acestea; în timp ce prinţul a fost ambasador la Washing​ton, peste 20 de ani şi a avut acces în birourile a patru preşedinţi americani. 

                   Cei doi sunt înalţi funcţionari în două regimuri arabe extrem de importante, cu o agendă de lucru foarte pro​lifică în SUA şi care doresc ca administraţia de la Washing​ton sa nu le ignore recomandările, reiterate Condoleezzei Rice, recent, la Amman, în cadrul unei reuniuni cu alţi şefi ai serviciilor secrete. Astfel de recomandări pot fi rezumate în felul următor: trebuie acceptat proiectul guvernului de uniune naţională chiar dacă este condus de islamistul, Ismail Hanya, nu doar pentru ca a câştigat corect alege​rile, ci şi pentru că nu există altă opţiune, dacă se doreşte reactivarea unui proces pacificator şi evitarea unei eventuale reluari a confruntărilor interpalestiniene.

                   Analizând corect comunicat​ul emis după reuniunea de la 21 februarie de la Berlin a Cvartetului format din SUA, UE, ONU şi Rusia, cel care este autorul unei Foi de parcurs încă în vigoare, se va aprecia noua flexibilitate, uşa deschisă şi minimul de bun simţ comun care se regăseşte în această formulă destinată ajutorării noului guvern. Preşedintele Autorităţii Naţionale Palestiniene, Mahmud Abbas, care îşi va păstra rolul de negociator cu Israelul, în calitate de lider al OEP, a obţinut un acord de principiu care lasă şefia guvernului în mâinile lui Ismail Haniya şi introduce în Executiv membri independenţi ce vor ocupa portofoliile economiei şi externelor, discutându-se, totodată, cum şi cine va gestiona forţele de securitate. 

                   Turneul Secretarului de stat al SUA în regiune s-a încheiat, aparent, cu un eşec: o inutilă reuniune în care s-a întâlnit cu M. Abbas şi cu premierul israelian, Ehud Olmert. Partea israeliană deja anunţase că nu va discuta cu cea palestiniana probleme cruciale, cum sunt cea privind refugiaţii, frontierele, coloniile, adică exact statutul final. Ceea ce a golit complet de conţinut întâlnirea a fost anunţul israelian, că Ehud Olmert şi preşedintele George W. Bush au convenit să boicoteze eventualul guvern palestinian pentru că din executiv vor face parte membri Hamas. 

                   Există două politici americane pentru a ieşi din acest impas şi a avansa decisiv pe calea „two state solution”? Cvartetul ar dori să soluţioneze trei lucruri dintr-o dată, altfel spus, să nu scape nicio ocazie, să-i dea guvernului şansa pe care i-o refuză toată lumea şi, în cazul Rusiei, să se acorde un sprijin clar noului guvern de coaliţie palestinian şi, totodată, să se pună capăt asfixierii socio​economice şi boicotului politic în vigoare. 

                   Ce-a făcut, însă, Uniunea Europeană, prezentă la reuniunea de la Berlin prin reprezentanţii săi de externe, Javier Solana şi Benita Ferreo-Waldner? Mereu a existat o nuanţă, în sensul menţinerii asistenţei economice preşedintelui M. Abbas, punerii capăt violenţei interpalestiniene - comparativ cu rigiditatea americană - şi privilegierii rolului diplomatic al statelor vecine, regionalizând astfel conflictul. Nu ar trebui să surprindă pe nimeni că se sprijină acum teza M. Abbas „nu există alternativă” şi că se mizează pe a se aştepta, cel puţin, ca noul guvern să-şi intre în exerciţiu.

                   Hamas ar putea intra în OEP, iar respec​tarea acordurilor semnate cu Israel de reprezentanţii palestinieni ar fi astfel un compromis explicit, un alt pas spre recunoaşterea dreptului Israelului de a exista. Recunoaşterea sa juridică ar putea avea loc pe parcurs, ceea ce nu este imposibil, dacă noul guvern şi-ar da aprobarea ralierii oficiale a islamiştilor la angajamentul global arab, inclus în Declaraţia de la Beirut, semnată după summit-ul Ligii Arabe din anul 2002, care propune „orice recunoaştere în schimbul oricărui teritoriu ocupat în anul 1967”. Unii o numesc propunere, pentru că asta a fost, la iniţiativa saudită şi este menţionată ca atare în preambulul Foii de parcurs, aceasta datorându-se atât palestinienilor, cât şi europenilor. Dacă SUA continuă să blocheze calea  sprijinită de alţii, se va dovedi că greşesc din nou. Iar zilele pentru a face greşeli în Orientul Mijlociu s-au încheiat.»
� Sinteză „Mondorama”, nr.55, 8 martie 2007.

